10. juulil 2018 esitatud hagi – Crédit agricole ja Crédit agricole Corporate and Investment Bank versus komisjon
(kohtuasi T-419/18)
Kohtumenetluse keel: prantsuse
Pooled
Hagejad: Crédit agricole SA (Montrouge, Prantsusmaa) ja Crédit agricole Corporate and Investment Bank (Montrouge) (esindajad: advokaadid J.-P. Tran Thiet, M. Powell, J. Jourdan ja J.-J. Lemonnier)
Kostja: Euroopa Komisjon
Nõuded
Hagejad paluvad Üldkohtul:
tühistada otsus osas, milles sellega jäetakse rahuldamata hagejate esitatud konfidentsiaalsena käsitlemise taotlused;
mõista kõik kohtukulud välja Euroopa Komisjonilt.
Väited ja peamised argumendid
Põhjendamaks oma hagi, mis on esitatud komisjoni 27. aprilli 2018. aasta otsuse C(2018) 2743 final peale, mis puudutab vastuväiteid teabe avalikustamise vastu, mille hagejad esitasid Euroopa Komisjoni presidendi 13. oktoobri 2011. aasta otsuse 2011/695/EL ärakuulamise eest vastutava ametniku ülesannete ja pädevuse kohta teatavates konkurentsimenetlustes (ELT 2011, L 275, lk 29) artikli 8 alusel (juhtum AT.39914 - euro intressimäära tuletisinstrumendid (EIRD)), esitavad hagejad kaks väidet.
Esimene väide, et hagejaid puudutava sellise teabe avalikustamine, mis puudutab kauplemist maakleritevahelist kauplemist rikkumisele eelnenud perioodil rikub süütuse presumptsiooni. Komisjonil ei ole õigust avaldada otsust, mis sisaldab viiteid rikkuvatele tegudele, mida hagejad vaidlustada ei saa. Seega rikub vaidlustatud otsus õigusnormi, jättes rahuldamata hagejate taotlused käsitleda seda teavet konfidentsiaalsena.
Teine väide, et hagejate rikkumisele, millele nad Üldkohtus vastu vaidlevad, viitavat teavet sisaldava otsuse avaldamine enne Üldkohtu sisulise otsuse tegemist kohtuasjas Crédit agricole ja Crédit Agricole Corporate and Investment Bank vs. komisjon (T-113/17) kujutab endast süütuse presumptsiooni rikkumist. Seega rikub vaidlustatud otsus õigusnormi, jättes rahuldamata hagejate taotlused käsitleda seda teavet konfidentsiaalsena.
____________